Gullsmedinnbrudd i Odda: Boret seg gjennom veggen
Klokken 06.21 gikk alarmen på Berg Gull & Sølv, Oddas eneste gullsmedforretning. Tre menn hadde klart å bore seg gjennom en murvegg fra utsiden av kjelleren på bygget, og tatt seg inn i butikken. Det forteller operasjonsleder Terje Magnussen i Hordaland Vest politidistrikt til VG. – Det er ikke noe nytt rundt personene, men vi har fått inn en del tips som vi følger opp. Vi har krimteknisk på åstedet nå, og vi følger opp etterettning i saken, sier Magnussen som bekrefter at det er store verdier som er borte. Politibetjent Svein Buer sier til Hardanger Folkeblad at det trolig er blitt borte verdier for «et par hundre tusen».– Overvåkningsvideoen viser tre personer, muligens østeuropeere. De er rundt 180 centimeter høye, og to av dem er litt kraftigere enn sistemann. De er iført mørke klær, grå luer og skjerf over ansiktet, sier Magnussen. Antagelsen om østeuropeisk opprinnelse stammer fra videomaterialet, sier han. Gullsmedforretningen var stengt, og det var ingen andre til stede enn gjerningspersonene. Politiet jobber med å sikre spor på stedet, og har foreløpig ingen opplysninger om hvor de tre personene er blitt av og om de eventuelt dro videre med bil. De etterspør tips. Leste du? I går var det et gullsmedran på Karl Johan i Oslo – også her er gjerningspersonen på frifotEier og daglig leder Annette Melkeraaen Hauso, som tok over butikken 1. januar 2014, ble varslet via telefonen klokken 06.40 søndag morgen. Da hun kom til butikken var alarmen utløst, men det var ikke tegn til innbrudd gjennom hovedinngangen. – Alt var tåkelagt. Umiddelbart så jeg ikke så mye. Da jeg gikk lenger inn, så jeg at noen hadde rotet litt og fått med seg noe. Det ligger slengt en del ting rundt omkring, forteller Hauso til VG. Hun forteller at hverken hun eller politiet har full oversikt ennå. – Dette er ikke noe kjekt, jeg har en uggen følelse og har ikke oversikt over omfanget av skader eller hvor store verdier som er tatt, sier Hauso. – Har det vært mistenkelig aktivitet i eller rundt butikken den siste tiden? – Nei, ikke som jeg vet. Men, jeg er ikke alene i butikken og var ikke på jobb i går, svarer butikkeieren.Det er ikke første gangen noen robber akkurat den samme gullsmedforretningen: • 28. april 2011 hørte vitner lyden av boring ved Berg Gull & Sølv, skrev Hardanger-Folkeblad. Politiet fant senere ut at to personer hadde tatt seg inn i butikken. Hullet de brukte var 35x35 centimeter stort. Trolig satt det en person utenfor og holdt vakt. • Natt til 19. oktober 2010 ble Berg Gull & Sølv rundstjålet, skrev Bergensavisen. Den gang var det hoveddøren som var blitt brutt opp, og montrene var knust. Tyvene fikk med seg store verdier; det skal ha dreid seg om mange nuller. Den forrige eieren av gullsmedforretningen Olav Sigmund Berg vil ikke uttale seg om sakene.
Med skjerf over ansiktet skal tre menn ha boret seg gjennom en murvegg i kjelleren og tatt seg inn i gullsmedforretningen i Odda.